梁卦孫過飲
作者：鄭獬
朝代：宋

paragraphs: 手搓兩眼睡已足，落花滿床紅飄颻。
山鳥不須報春曙，清明自放端門朝。
夜來賓客偶過我，呼奴留客解金鑣。
花枝顛倒插翠帽，酒杯傾潑淋春袍。
更深客去我亦醉，畫簾殘燭香初銷。
俛仰之間乃陳迹，酒醒夢斷還無聊。
白雲已抱日光落，春水自共東風摇。
聖賢勞心當萬事，吾徒掃榻頻相招。
好花欲盡速來飲，爲君倒甕傾春醪。